איוון הורטאדו
קריירת משחק > נבחרת אקוודור

הורטאדו החל את דרכו בנבחרת אקוודור ב-24 במאי 1992, תחת המאמן דושאן דראשקוביץ', במשחק ידידות מול גואטמלה. באותו המשחק כבש הורטאדו את שער הבכורה שלו במדי אקוודור, והמשחק הסתיים בשוויון 1-1. הורטאדו היה בן 17 שנים ו-285 ימים בלבד בהופעת הבכורה שלו, והוא השחקן שלבש את מדי הנבחרת בגיל הצעיר ביותר.
הורטאדו זומן על ידי דראשקוביץ' לסגל אקוודור לקראת קופה אמריקה 1993, אותו אירחה אקוודור. במשחק הראשון של אקוודור בשלב הבתים עלה הורטאדו מהספסל לרבע שעה בניצחון 6-1 על ונצואלה. הייתה זו הופעתו היחידה בשלב הבתים, אותו סיימה אקוודור ראשונה עם מאזן של שלושה ניצחונות. ברבע הגמר שוב שולב הורטאדו כמחליף בניצחון 3-0 על פרגוואי, ועלה לראשונה בטורניר בהרכב הפותח בהפסד 2-0 למקסיקו בחצי גמר. הוא לא שותף במשחק על המקום השלישי, בו נוצחה נבחרתו 1-0 על ידי קולומביה. החל מאותה השנה היה שותף הורטאדו לשמונה משחקים במוקדמות מונדיאל 1994, מהם כשלה נבחרתו להעפיל.
המאמן פרנסיסקו מטוראנה זימן את הורטאדו לטורניר קופה אמריקה 1995. אקוודור כשלה להעפיל משלב הבתים, בו פתח הורטאדו בהרכב בכל שלושת משחקיה של נבחרתו. לאחר צמד הפסדי 1-0 לברזיל ולקולומביה, גברה אקוודור 2-1 על פרו. הורטאדו כבש שער עצמי לחובת נבחרתו בדקות הסיום של המשחק. לאחר מכן שותף הורטאדו ב-15 משחקי מוקדמות מונדיאל 1998, ושוב כשל להעפיל עם נבחרתו.
לאחר שלא נכלל בסגל בקופה אמריקה 1997, חזר הורטאדו לשחק בטורניר כשזומן על ידי המאמן קרלוס סביליה לסגל הנבחרת לקראת קופה אמריקה 1999. הורטאדו פתח ושיחק לאורך כל משחקיה של אקוודור בשלב הבתים, שהסתיימו כולם בהפסדים - 3-1 לארגנטינה, 2-1 לאורוגוואי ו-2-1 לקולומביה. כחצי שנה לאחר טורניר הקופה, במוקדמות מונדיאל 2002 עם הרנן דריו גומס על הקווים, רשמה אקוודור טורניר היסטורי שהסתיים עם המקום השני בבית, מתחת לארגנטינה ומעל ברזיל. הורטאדו היה מהבולטים בנבחרתו במשחקי המוקדמות, בהם שותף ב-17 מתוך 18 משחקים. הייתה זו ההעפלה הראשונה בתולדותיה של אקוודור לטורניר המונדיאל. במהלך טורניר המוקדמות, זומן הורטאדו לסגל הנבחרת של גומס לקראת קופה אמריקה 2001. הורטאדו שוב היה לשחקן הרכב קבוע ושיחק לאורך כל שלושת משחקיה של אקוודור, שהסתיימו עם הפסדים של 4-1 לצ'ילה ו-1-0 לקולומביה, ועם ניצחון 4-0 על ונצואלה שלא הספיק לה כדי לעלות שלב. הטורניר האחרון של אקוודור לפני המונדיאל היה גביע הזהב 2002, ממנו הודחה כבר בשלב הבתים עם ניצחון והפסד. בשני המשחקים שותף הורטאדו בהרכב נבחרתו.
הורטאדו נכלל בסגל ההיסטורי של אקוודור לקראת מונדיאל 2002 בקוריאה הדרומית וביפן, הראשון בתולדותיה. הורטאדו פתח בהרכב ושיחק לאורך כל שלושת משחקיה של אקוודור בטורניר. במשחק הראשון הפסידה אקוודור 2-0 לאיטליה. במשחק השני, כשהקפטן הקבוע אלכס אגינגה פותח על הספסל, עלה הורטאדו למפגש מול מקסיקו עם סרט הקפטן. בסיום נוצחה אקוודור בתוצאה 2-1. במשחק השלישי והאחרון גברה אקוודור 1-0 על קרואטיה, כאשר אגינגה שוב פותח על הספסל והורטאדו שוב פותח עם סרט הקפטן. על אף הניצחון, סיימה אקוודור את דרכה בטורניר בתום המשחק.
בטורניר קופה אמריקה 2004 שוב עלה הורטאדו בהרכב בכל משחקי נבחרתו. במשחק הראשון מול ארגנטינה עלה הורטאדו כקפטן, במשחק בו הובסה אקוודור בתוצאה 6-1. אקוודור נוצחה גם בשני משחקיה הבאים בתוצאה זהה של 2-1 לאורוגוואי ולמקסיקו. אקוודור הודחה בסיום שלב הבתים ללא נקודות. לאחר טורניר הקופה סיים אגינגה את דרכו בנבחרת, ומי שירש ממנו את סרט הקפטן הקבוע היה הורטאדו. תחת המאמן החדש לואיס פרננדו סוארס השלימה אקוודור העפלה שנייה ברציפות למונדיאל, לאחר שסיימה שלישית אחרי ברזיל וארגנטינה בבית הדרום אמריקאי של מוקדמות מונדיאל 2006, שהחל עוד טרם טורניר הקופה. הורטאדו היה משחקניה החשובים ביותר של אקוודור בטורניר, עם 17 הופעות.
הורטאדו זומן על ידי סוארס כקפטן הנבחרת למונדיאל 2006 בגרמניה. הורטאדו פתח בניצחון המפתיע 2-0 על פולין ובניצחון שהבטיח לאקוודור את המקום בשמינית הגמר, 3-0 על קוסטה ריקה. לאחר שהבטיחה את העפלתה ההיסטורית לשמינית הגמר, שמרה אקוודור כוחות במשחק השלישי בו הובסה 3-0 על ידי גרמניה המארחת, ללא הורטאדו שלא שותף. הורטאדו חזר להרכב בהפסד 1-0 בשמינית הגמר לאנגליה. הורטאדו זכה לשבחים רבים על הופעתו המוצלחת בטורניר. בשלושת המשחקים בהם שותף הורטאדו ספגה נבחרתו שער אחד בלבד, כאשר הבלם עצמו מפגין יכולת מרהיבה מול חלוצים אירופים חזקים ומנוסים.
שנה בלבד לאחר טורניר השיא שלו במדי הנבחרת, חלה ירידה משמעותית בכושרו של הורטאדו. הוא זומן לסגל הנבחרת לקראת קופה אמריקה 2007 כקפטן, ופתח בהרכב בשני משחקיה הראשונים של אקוודור, בהם נוצחה 3-2 על ידי צ'ילה ו-2-1 על ידי מקסיקו. הורטאדו ספג את מרב הביקורות על יכולתו הפושרת, ולא שותף כלל בהפסד 1-0 לברזיל במשחק השלישי והאחרון של נבחרתו בטורניר.
טרם תחילתו של טורניר מוקדמות מונדיאל 2010 הצהיר הורטאדו כי המוקדמות, ומונדיאל 2010 עצמו במידה ונבחרתו תעפיל, יהיו זה הטורנירים האחרונים שלו במדי אקוודור. הוא שותף ב-16 משחקי מוקדמות, בסיומם החמיצה נבחרתו את ההשתתפות במונדיאל כשסיימה שישית. במאי 2010 שיחק בשני משחקי ידידות של נבחרתו, שלאחריהם פרש ממשחק בינלאומי.
ב-14 באוקטובר 2014 נערך לכבודו משחק פרידה מהנבחרת, בו ניצחה אקוודור 5-1 את אל סלבדור. הייתה זו ההופעה ה-168 והאחרונה של הורטאדו במדים הלאומיים, והוא מוביל את טבלת מלך ההופעות בכל הזמנים של נבחרת אקוודור. בנוסף, הורטאדו הוא בעל מספר ההופעות הבינלאומיות הרב ביותר לכדורגלן דרום אמריקאי, וכן מלך ההופעות במוקדמות המונדיאלים בכל הזמנים. לזכותו של הורטאדו חמישה שערים במדי הנבחרת.